ET Euroopa Liidu Teataja C 37/20

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2011/C 37/11

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„ ” (JINXIANG DA SUAN)

EÜ nr: CN-PGI-0005-0622-16.07.2007

KGT ( X ) KPN ( )

1. Nimetus:

„ ” (Jinxiang Da Suan)

2. Liikmesriik või kolmas riik:

Hiina

3. Põllumajandustoote või toidu kirjeldus:

3.1. Toote liik:

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Toote kirjeldus, mida punktis 1 esitatud nimetus tähistab:

„Jinxiang Da Suan” on Jinxiangi maakonnas kasvatatav valge küüslaugu sort. Küüslaugu kattesoomuse värvus on helevalge, kuju ühtlaselt lapik, kattesoomuse all 8–11 küünt, maitse mahedalt vürtsikas, läbimõõt 5–7 cm ja kaal 40–80 g.

3.3. Toorained:

—

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

3.5.1. Mullaharimine

Mulla sügavuse, peeneteralisuse, läbilaskvuse, tiheduse ja tasasuse tagamiseks küntakse maapinda esiteks 20–25 cm sügavuselt ning seejärel valmistatakse ette 150–400 cm laiune vagu, mille nõlva kõrgus on 10–30 cm ja laius 25–40 cm.

3.5.2. Seemnemugulate valik ja käitlemine

Seemnemugulateks valitakse üksnes sellised küüslaugumugulad, mille värvus on puhas, kaal vähemalt 5 g, küüned kattumata, millel ei ole mädaplekke, kahjurikahjustusi, lõhesid, taimehaigusi ning mis ei ole idanema hakanud. Enne istutamist jäetakse seemnemugulad 2–3 päevaks päikese kätte.

3.5.3. Seemnemugulate istutamine

Istutamise aeg on 8. kuni 15. oktoobrini. Ühele hektarile istutatakse kuni 350 000 seemneküünt. Pärast mahapanemist kaetakse küüslauguküüned 1–1,5 cm paksuse mullakihiga.

3.5.4. Põlluharimine

3.5.4.1. Väetamine

Põldu väetatakse orgaanilise väetisega – kuni 67,5 kg/ha.

3.5.4.2. Plastkilega katmine

Pärast istutamist kaetakse vaod plastkilega, millesse põllumajandustootja teeb taime kasvuaugud siis, kui küüslauguidud ulatuvad 1–2 cm pikkuselt mullapinnast välja.

3.5.4.3. Kastmine

Seemnemugulaid võib kasta istutamisele järgneva aasta kasvuperioodi teatavatel ajavahemikel, sh märtsi lõpus, kui mugula idud muutuvad roheliseks ning aprilli lõpus, kui küüslaugu õisikuvarred hakkavad kasvama ning mai algul, kui pärast õisikuvarte koristamist hakkab küüslaugumugul moodustuma.

3.5.5. Koristamine ja säilitamine

Küüslauku koristatakse mai keskel, kui varre alumise osa lehed hakkavad närbuma, ülaossa jäävad alles vaid 2–4 lehte ning vars muutub pehmeks. Koristatud küüslauku külmutatakse ajavahemikul 10.–30. juulini säilitamiseks – 2° ~ – 4 °C juures. Säilitamise aeg ei tohiks olla pikem kui 300 päeva.

3.6. Erieeskirjad viilutamise, riivimise, pakendamise jm kohta:

Sorteerimine – pealsete lõikamine – koorimine – varre lõikamine – poolvalmis toode – kaalumine – pakkimine – töökoodide trükkimine – lõpptoote kvaliteedikontroll toimuvad määratletud geograafilises piirkonnas.

Jinxiangi küüslauk pakitakse turvalistesse keskkonnas lagunevatesse pappkastidesse või kõnealustesse kastidesse ja keskkonnas lagunevatesse kokkukroogitud võrkudesse. Pakitavate küüslaugumugulate suurus varieerub vahemikes 4,5–5 cm, 5–5,5 cm, 6–6,5 cm ja 6,5 cm ja rohkem; pakendi kaal varieerub 5 kg, 10 kg, 13 kg kuni 20 kilogrammini.

Eksportküüslauk pakitakse surumustriga pappkastidesse, mille mõõdud on 40 × 30 × 20 cm või 38 × 27 × 21 cm.

3.7. Erieeskirjad märgistamise kohta:

Müügipakendil peab olema nii kaitstud geograafilise tähise märgis kui ka kasvatuspiirkonna nimi (Jinxiangi maakond, Shandongi provints), toote nimetus „Jinxiang Da Suan” (Jinxiangi küüslauk), pakendi ja suuruse spetsifikaat, tootja tunnustuse number, äriühingu kaubamärk, brutokaal, netokaal, tootmiskuupäev ja kõlblikkusaeg.

4. Geograafilise piirkonna täpne määratlus:

Toote „Jinxiang Da Suan” tootmispiirkond hõlmab järgmisi linnu: Jinxiang, Gaohe, Puji, Huji, Yangshan, Yushan, Mamiao, Jishu, Xinglong, Wangpi, Huayu, Sima ja Xiaoyun; kogupindala – 885 km2.

Määratletud geograafiline piirkond on piiritletud vastavalt mullatingimustele. Toote kasvupiirkonna mullatingimused on järgmised:

1. mulla pealiskiht on kerge kuni keskmine alluviaalne liivsavimuld;

2. haritava maa 0–20 cm paksuse mullakihi pH tase on 7,0–8,0;

3. orgaanilise aine sisaldus mullas on vähemalt 1,2 %.

5. Seos geograafilise piirkonnaga:

5.1. Geograafilise piirkonna eripära:

Jinxiangi küüslaugu kasvukohas on kaks peamist pinnavormi: kergelt veerjad ja järkjärgult kallakjad alad ning ka mõned madalikud. Kollase jõe alluviaalsest tasandikust ühe osa moodustava küüslaugu kasvupiirkonna mullad on samuti alluviaalsed. Jinxiangi maakonnas on põllumajandustootmiseks hea keskkond ning standardile NY/T744-2003 (toiduainete tootmisel muu kui keskkonnareostuse nõuete järgmine) vastav õhu, mulla ja vee kvaliteet.

5.2. Toote eripära:

„Jinxiang Da Suan” küüslaugumugula läbimõõt on 5–7 cm, kaal 40–80 g, kattesoomuse all 8–11 küünt. Küüslaugu kattesoomuse värvus on helevalge, kuju ühtlaselt lapik, maitse mahedalt vürtsikas, tselluloosisisaldus kuni 0,7 %, väävlisisaldus vähemalt 0,9 % ja veesisaldus vähemalt 60 %.

5.3. Põhjuslik seos geograafilise piirkonna ja toote erilise kvaliteedi, maine või muude omaduste vahel:

5.3.1. Pinnase omadused

Jinxiangi maakonna haritava maa pinna moodustavad valdavalt alluviaalsed mullad. Mulla pealiskihi tekstuuri moodustavad liivsavimullad (kergest keskmiseni), mis on kobedad, hea läbilaskvusega, suurepärase vee sidumis- ja komposti omastamisvõimega ning suure orgaanilise aine sisaldusega. Eespool nimetatud omadustega pinnas sobib narmasjuursete kultuuride (sh küüslauk) kasvatamiseks; sellises pinnases arenevad taimed hästi ja omandavad oma tavapärase kuju.

5.3.2. Ilmastikutingimused

Jinxiangi maakond asub poolniiskes ja poolkuivas kontinentaalses mussoonkliimavööndis, mille tunnuseks on eristatavad aastaajad, piisav päikesepaiste, kuiv ja külm talv, soe ja vihmane suvi, selge ja jahe sügis ning tuuline kevad. Küüslaugu kasvuperioodi kriitiline aeg on märtsist maini, kui ööpäevane temperatuur võib kõikuda 11–15° ning eelkõige maikuus, kui keskmine temperatuur on 20 °C, päevavalgust keskmiselt 8,4 tundi ja päikesepaiste määr rohkem kui 60 %, võib keskmine päikesekiirgus tippajal olla 14,88 kcal/cm2.

Keskmine temperatuur 10. detsembrist järgmise aasta 10. veebruarini on 0,4 °C ja miinimumtemperatuur rohkem kui – 7 °C, mis soodustab küüslaugu ohutut talvitumist. Pikem vernalisatsiooniaeg soodustab ka arvukamate küüslauguküünte moodustumist.

5.3.3. Inimtegur

Küüslaugukasvatus Jinxiangi maakonnas on pikaajalise traditsiooniga. Maakonna ürikutes on kirjas, et Jinxiangi valge küüslaugu kasvatus algas Ida-Hani dünastia algajal 2000 aasta eest. Küüslaugukasvatuse ala hõlmas möödunud sajandi alguses ligikaudu 200 ha, sama sajandi keskel 330–700 ha ning käesoleval sajandil 40 000 ha.

Aastatepikkustele arvukatele küüslaugu kasvatamise, õhu käes kuivatamise ja töötlemise kogemustele tuginedes on välja töötatud küüslaugukasvatuse täiustatud kontseptsioon, mille kohaselt on vaja kõrge kvaliteediga seemnemugulad välja valida, madalale istutada, enne istutamist pinnast väetada, pidavalt kasta ning sõltuvalt ilmastikuoludest aegsasti koristada. Küüslaugule iseloomuliku valge värvuse säilitamiseks kasutatakse kuivatamiseks bambusest kuivatusaluseid, millega tagatakse küüslaugu täielik ja ühtlane kuivamine. Küüslaugu kvaliteedi tõstmiseks kasutatakse töötlemise käigus kaarekujulist nuga.

5.3.4. Toote maine

Toode „Jinxiang Da Suan” sai esimesel Hiina põllumajandusnäitusel 1992. aastal hõbemedali, mis on Hiina valge küüslaugu seni kõrgeim tunnustus ning saavutas põllumajandusministeeriumi poolt välja antud mahetoote sertifikaadi A-taseme 1996. aastal. Jinxiang maakonna 20 000 ha suurune küüslaugutootmise keskus sai põllumajandusministeeriumilt nimetuse „Mahetoote riiklik standardtootmiskeskus” ja sama maakonna turustuskeskus nimetati „Põllumajandusministeeriumi poolt määratud värskete põllumajandustoodete keskseks hulgimüügituruks” 2006. aastal. Maakonna 20 impordi- ja ekspordiga tegelevat äriühingut on omandanud Europe/Globe GAP sertifikaadi 700 ha suurusel maa-alal kasvatatava küüslaugu tootmise eest. Aastane saak 40 000 hektarilt on 700 000 tonni, mis moodustab Hiina küüslaugu kogutoodangust ühe neljandiku.

Viide spetsifikaadi avaldamisele:

—

(1) ELT L 93, 31.3.2006, lk 12.